# Edgar Canet i Ardèvol

Edgar Canet i Ardèvol (la Garriga, 16 de març de 2005) és un pilot de motociclisme català que ha destacat en les modalitats del motocròs i el ral·li raid. Des del 2024 és pilot oficial de KTM, equip amb el qual debutà al Ral·li Dakar a l'edició del 2025. Canet és el pilot més jove a haver participat mai al Dakar en la categoria de motos.

## Carrera esportiva
### Primers anys

Fill d'Albert Canet i nét de Salvador Ardèvol, antics pilots de motocròs (l'avi, a més, regentava un taller de motocicletes a la Garriga), Edgar Canet es va aficionar al motociclisme de ben petit. A quatre anys li van comprar una KTM de 50 cc i a sis, el 2011, va debutar en competició al Campionat de Catalunya de motocròs. En pocs anys en va guanyar quatre campionats d'Espanya d'iniciació i un d'Europa. Des dels onze anys comptà amb el suport de Nani Roma, que va esdevenir el seu "padrí" esportiu. Més tard, altres pilots de renom com ara Jordi Viladoms, Marc Coma i Joan Barreda el van ajudar i assessorar durant la seva carrera. Canet es va formar a l'escola de motocròs de Heinz Kinigadner, antic campió del món i actual director esportiu de KTM.
El 2019, a catorze anys, va guanyar el Campionat d'Espanya de MX85 amb una KTM. Va estar competint al Campionat d'Europa de l'especialitat fins a finals del 2023, en què va córrer el seu primer ral·li raid, el de les 1.000 Dunes del Marroc, on va aconseguir una sorprenent segona posició. A partir d'aleshores es va centrar en aquesta altra modalitat.

### 2024: Ral·lis

El 2024, a dinou anys, Canet va disputar la seva primera temporada completa de ral·li raid amb una KTM 450 Rally Factory de l'equip XRAIDS Experience. Va acabar onzè (tercer en la categoria Rally2) a la seva prova de debut, el Ral·li de Portugal. Al Ral·li del Marroc va acabar setè a la general. Va participar també al raid argentí Desafío Ruta 40 (fou el pilot més jove de la cursa) i obtingué diversos segons i tercers llocs en etapes. Aquell any va disputar també l'Oasis Raid i la Baja Aragón i va acabar sisè a la Copa del Món de Bajas en categoria Júnior. A ran d'aquests sorprenents resultats, KTM el va fitxar com a pilot oficial del seu equip, el Red Bull KTM Factory, per al Ral·li Dakar del 2025.

### 2025: Debut al Dakar

El 2025 va debutar al Ral·li Dakar amb l'equip de fàbrica de KTM, esdevenint el pilot més jove de la prova a només 19 anys. Canet hi pilotava una KTM 450 Rally i compartia equip amb els germans Luciano i Kevin Benavides i Daniel Sanders. El seu mentor i suport principal a la prova va seguir sent Nani Roma.
A l'etapa pròleg, Canet va aconseguir el tercer lloc absolut darrere de Daniel Sanders (a tan sols 12 segons) i Ross Branch després de liderar durant una bona estona la categoria de motos. Aquell resultat el va situar com a líder provisional de la categoria Rally2. A la setena etapa, el 12 de gener, va ser segon darrere de Daniel Sanders i davant de Tosha Schareina. Canet va acabar el ral·li en vuitena posició final i en fou el guanyador de la categoria Rally2, a més de ser nominat Rookie of the Year (debutant de l'any) de la cursa.

## Referències

* 1 2 3 4 5 6 Herrero, Adrià. «Coneix els pilots catalans del Dakar: Edgar Canet». formularapida.net, 10-01-2025. [Consulta: 13 gener 2025].
* 1 2 3 4 5 Álvarez, Guille. «El jovencísimo Edgar Canet se presenta en sociedad en la etapa prólogo del Dakar 2025» (en castellà). elpais.com. El País, 03-01-2025. [Consulta: 13 gener 2025].
* 1 2 López Jordà, Toni. «Edgar Canet, el niño prodigio del Dakar» (en castellà). lavanguardia.com. La Vanguardia, 09-01-2025. [Consulta: 13 gener 2025].
* 1 2 3 Izcovich, Gabriel. «Un català de 19 anys completa un espectacular tercer lloc el primer dia del Dakar». catalunyapress.cat, 03-01-2025. [Consulta: 13 gener 2025].
* 1 2 3 Ruiz, Carmen. «Quién es Edgar Canet, el catalán que debuta en el Dakar y será el piloto más joven de la prueba» (en castellà). as.com. As, 31-12-2024. [Consulta: 13 gener 2025].
* 1 2 3 «La historia del día: Canet Ardevol, el piloto más joven del Desafío Ruta 40 que desafía los límites» (en castellà). desafioruta40.ar, 06-06-2024. [Consulta: 13 gener 2025].
* 1 2 3 Ayala, Santi. «Edgar Canet ficha como piloto oficial Red Bull KTM Factory Racing para el Dakar» (en castellà). motociclismo.es. Motociclisme, 23-12-2024. [Consulta: 13 gener 2025].
* ↑ «Edgar Canet Ardevol» (en anglès). fim-moto.com. FIM, 2024. [Consulta: 13 gener 2025].
* ↑ Camps, Albert. «Gran segon lloc d’Edgar Canet, amb incertesa». lesportiudecatalunya.cat. L'Esportiu, 13-01-2025. [Consulta: 15 gener 2025].
* ↑ «Edgar Canet guanya el seu primer Dakar amb 19 anys en la categoria Rally2». 3cat.cat. Esport3, 17-01-2025. [Consulta: 19 gener 2025].

## Enllaços externs

* Perfil al Web Dakar.com (castellà)